《述怀》
明代·江源

客子光阴似转环，鬓毛不为朔风斑。酷怜杼轴空东国，敢谓贤劳赋北山。

短述也能消永夜，浊醪未必破愁颜。乡关便道知何日，先遣音书附雁还。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。